SKRIFTLIG FORESPØRGSEL E-2597/02

af Olivier Dupuis (NI) til Kommissionen

(18. september 2002)

Om: Forhold, hvorunder Zouhair Yahyaoui sidder fængslet

Zouhair Yahyaoui, kaldet Ettounsi, der står bag webstedet TUNéZINE, blev i juni 2002 idømt tre års fængsels efter en farceagtig retssag (f.eks. fik ingen af hans advokater mulighed for at føre hans sag, hverken i underretten eller i appelretten). Han sidder i øjeblikket i Borj el Amri-fængslet, hvor han for nylig fik besøg af sin familie. Hans fysiske og psykiske helbredstilstand er udmærket til trods for umenneskelige forhold i fængslet. De indsatte har kun adgang til vand i under en time om natten og kun i meget ringe mængde. Hovedparten af de indsatte lider af smitsomme hudsygdomme, som det er umuligt at pleje uden passende vandforsyning. Affald og skrald får lov at ligge i flere dage, hvorfor de fængslede er tvunget til at samle det sammen i tæpper. Toiletterne er uden afløb, medens over 80 indsatte deler samme celle og sover to og to sammen i 75 cm brede køjesenge. Disse forhold er både dag og nat årsag til en plage af stank, kakerlakker, lopper, myg og andre insekter i et ufatteligt omfang, der forhindrer de indsatte i at sove. Maden er af en uværdig kvalitet for mennesker og serveres i tallerkener, der aldrig vaskes. Kun en lille del af den mad, som familierne medbringer, udleveres til de indsatte sidst på dagen, når den normalt ikke længere er værd at spise, medens resten dvs. størstedelen forsvinder. Disse uhumske forhold skyldes ikke forsømmelighed eller simpel vanrøgt, men skabes bevidst og med vilje for at ydmyge de indsatte.

Er Kommissionen bekendt med vilkårene i Borj el Amri-fængslet, hvor bl.a. Zouhair Yahyaoui er indsat? Har Kommission mere generelt kendskab til forholdene i de tunesiske straffeanstalter? Hvilke initiativer har Kommissionen taget eller agter den at tage for at opnå, at de tunesiske myndigheder omgående træffer alle nødvendige forholdsregler for at indføre fængselsvilkår, der respekterer den menneskelige værdighed?

Samlet svarafgivet på Kommissionens vegne af Chris Pattenpå skriftlige forespørgsler E-2526/02, E-2597/02 og E-2629/02

(8. oktober 2002)

Kommissionen har kendskab til både den generelle problematik omkring forholdene i fængslerne i Tunesien og de særlige tilfælde, som det ærede medlem nævner.

Kommissionen er ikke i besiddelse af udtalelser fra eksperter eller særlige undersøgelser angående spørgsmålet om fængselsforholdene. Selv Internationalt Røde Kors kan ikke få adgang til fængslerne. Kommissionen beklager mangelen på upartiske oplysninger, hvilket giver anledning til endnu større bekymringer angående den omtalte store sultestrejke blandt fangerne.

Som det tidligere er blevet bekræftet i svarene på spørgsmål E-1845/02 og P-2065/02 fra Cappato og Dupuis(1), er Kommissionen også foruroliget over Yahyaoui-sagen, navnlig forholdene i fængslet i Bordj El-Amri, sådan som de bliver beskrevet af fanger og besøgende.

Kommissionen påpeger regelmæssigt over for de tunesiske myndigheder, at det er nødvendigt at respektere udtryksfrihed og anerkende, at civilsamfundet deltager aktivt i det offentlige liv. På samme måde stiller Kommissionen spørgsmål angående den nye arrestation af Abdallah Zouari og den administrative foranstaltning, der lægges til grund for arrestationen.

Ud over, at det er op til Rådet at træffe enstemmig beslutning om en suspension af associeringsaftalen, vil følgen af en sådan suspension også først og fremmest være, at EU bliver udelukket fra en regelmæssig politisk dialog med Tunesien, hvilket vil være ødelæggende for det samarbejde mellem Tunesien og EU, som kan være med til at skabe en positiv udvikling i det tunesiske samfund som helhed.

I et forsøg på at påvirke udviklingen af det tunesiske retsvæsen i positiv retning er Kommissionen i færd med at forberede et moderniseringsprogram, som kunne omfatte et afsnit om reformer i fængselssektoren, og som mere generelt tager sigte på at skabe en dynamisk modernisering blandt alle aktører inden for retsvæsenet.

(1) EFT C 52 E af 6.3.2003, s. 107.